ΨΗΦΙΣΜΑ ΤΟΥ ΣΥΜΒΟΥΛΙΟΥ της 7ης Δεκεμβρίου 1993 σχετικά με την εισαγωγή υπηρεσιών προσωπικών δορυφορικών επικοινωνιών στην Ευρωπαϊκή Κοινότητα (93/C 339/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την Πράσινη Βίβλο της 30ής Ιουνίου 1987 για την ανάπτυξη της κοινής αγοράς τηλεπικοινωνιακών υπηρεσιών και εξοπλισμού,

την Πράσινη Βίβλο της 29ης Νοεμβρίου 1990 για μια κοινή προσέγγιση στον τομέα των δορυφορικών επικοινωνιών στην Ευρωπαϊκή Κοινότητα,

Εκτιμώντας:

ότι η Πράσινη Βίβλος, για μια κοινή προσέγγιση, προτείνει μια διάρθρωση προσανατολισμένη στο μέλλον για την ανάπτυξη των δορυφορικών επικοινωνιών στην Ευρωπαϊκή Κοινότητα καθορίζοντας ένα πλαίσιο κοινοτικών νομικών μέτρων και ενεργειών- ότι, στο ψήφισμα της 19ης Δεκεμβρίου 1991 για την ανάπτυξη της κοινής αγοράς υπηρεσιών και εξοπλισμού (1) δορυφορικών τηλεπικοινωνιών, το Συμβούλιο υποστηρίζει τους γενικούς στόχους που καθορίζονται στην Πράσινη Βίβλο-

ότι, βάσει νέων προτάσεων της Επιτροπής, το Συμβούλιο εξέδωσε την οδηγία 93/97/ΕΟΚ της 29ης Οκτωβρίου 1993 που συμπληρώνει την οδηγία 91/263/ΕΟΚ σχετικά με την έγκριση των εξοπλισμών των επιγείων σταθμών δορυφορικών επικοινωνιών (2)-

ότι η ανακοίνωση της Επιτροπής για την Ευρωπαϊκή Κοινότητα και το Διάστημα της 23ης Σεπτεμβρίου 1992 τονίζει τη σημασία της συνεισφοράς που παρέχει η Κοινότητα στην ευρωπαϊκή διαστημική προσπάθεια, συμμετέχοντας στη δημιουργία των κατάλληλων συνθηκών για την ανάπτυξη των αγορών διαστημικών εφαρμογών και της ανταγωνιστικότητας της ευρωπαϊκής διαστημικής βιομηχανίας- ότι η ανακοίνωση αυτή τονίζει την ανάγκη ρυθμιστικών πλαισίων που ευνοούν την ανάπτυξη νέων αγορών για τις υπηρεσίες δορυφορικών επικοινωνιών, καθώς και την ανάγκη να ενισχυθεί μια ανταγωνιστική ευρωπαϊκή διαστημική βιομηχανία και να προαχθούν τα συμφέροντά της σε διεθνές επίπεδο-

ότι η προβλεπόμενη εισαγωγή δορυφορικών δικτύων και υπηρεσιών προσωπικών επικοινωνιών σε παγκόσμια κλίμακα θα διαδραματίσει σημαντικό ρόλο για την ανάπτυξη των τηλεπικοινωνιακών υπηρεσιών στην Κοινότητα γενικότερα και για τις δορυφορικές και κινητές υπηρεσίες ειδικότερα, καθώς και για την ανάπτυξη των κοινοτικών βιομηχανιών διαστημικού και τηλεπικοινωνιακού εξοπλισμού και υπηρεσιών-

ότι καθίσταται όλο και περισσότερο προφανές ότι οι προβλεπόμενοι τύποι υπηρεσιών θέτουν μια σειρά ζητημάτων που αφορούν την πολιτική της Κοινότητας στους τομείς των τηλεπικοινωνιών, του εμπορίου, της περιφερειακής ανάπτυξης και του διαστήματος- ότι, ως εκ τούτου, θα πρέπει σύντομα να ληφθούν μέτρα για την εισαγωγή των υπηρεσιών αυτών-

ότι η κοινοτική πολιτική στον τομέα των τηλεπικοινωνιών γενικότερα και των δορυφορικών επικοινωνιών ειδικότερα, λαμβάνει υπόψη την ανάγκη ανταγωνισμού κατά την παροχή υπηρεσιών, σύμφωνα με τους κανόνες ανταγωνισμού της συνθήκης- ότι, όποια και να είναι η προτεινόμενη μέθοδος εισαγωγής των υπηρεσιών αυτών, θα είναι δύσκολο να συμβιβαστεί η ανάγκη ενός ανταγωνιστικού περιβάλλοντος για την παροχή υπηρεσιών με τις περιορισμένες δυνατότητες διαθεσίμων συχνοτήτων-

ότι ο παγκόσμιος χαρακτήρας και ο ρόλος των συστημάτων αυτών που θα επιτρέψουν την παροχή κινητών προσωπικών τηλεπικοινωνιακών υπηρεσιών, καθώς και το σχετικό παγκόσμιο ρυθμιστικό πλαίσιο βάσει του οποίου θα παρέχονται, θα αποτελέσουν σημαντικό παράγοντα στις πολιτικές αναλύσεις για τη χάραξη της κοινοτικής πολιτικής- ότι το πλαίσιο αυτό είναι, από στρατηγικής και πολιτικής απόψεως, ένας από τους πλέον σημαντικούς παράγοντες που πρέπει να ληφθούν υπόψη,

ΑΝΑΓΝΩΡΙΖΕΙ:

1. τη σημασία της προβλεπόμενης χρήσης δορυφόρων για προσωπικές επικοινωνίες και τις ευκαιρίες που προσφέρονται κατ' αυτόν τον τρόπο στους ευρωπαίους κατασκευαστές, φορείς παροχής υπηρεσιών και χρήστες-

2. την παγκοσμιότητα των υπηρεσιών προσωπικών δορυφορικών επικοινωνιών, ειδικότερα όταν παρέχονται μέσω μη γεωστατικών δορυφορικών συστημάτων, καθώς και την ανάγκη προσδιορισμού των ιδιαιτέρων χαρακτηριστικών τους, στο βαθμό που επηρεάζουν τα ευρωπαϊκά και διεθνή ρυθμιστικά πλαίσια-

3. την πρόκληση που αποτελεί για την Κοινότητα η χάραξη ρυθμιστικού πλαισίου, προσανατολισμένου προς το μέλλον, το οποίο θα επιτρέψει την εισαγωγή υπηρεσιών προσωπικών δορυφορικών επικοινωνιών, λαμβάνοντας υπόψη τον παγκόσμιο χαρακτήρα των συστημάτων αυτών και τη σκοπιμότητα συντονισμένης δράσης.

ΣΗΜΕΙΩΝΕΙ:

- ότι τα πλεονεκτήματα των προσωπικών δορυφορικών επικοινωνιών μπορούν να επεκταθούν σε μεγάλο φάσμα δυνητικών χρηστών και ειδικότερα σε εκείνους που δεν έχουν πρόσβαση σε ήδη υπάρχουσες υπηρεσίες, όπως οι χρήστες σε περιοχές όπου η τηλεπικοινωνιακή υποδομή είναι λιγότερο ανεπτυγμένη,

- ότι οποιαδήποτε πολιτική στον εν λόγω τομέα μπορεί να ενδιαφέρει όλες τις διοικήσεις της ευρωπαϊκής συνδιάσκεψης διοικήσεων ταχυδρομείων και τηλεπικοινωνιών, περιλαμβανομένων και εκείνων της Κεντρικής και Ανατολικής Ευρώπης,

ΚΑΙ ΩΣ ΕΚ ΤΟΥΤΟΥ ΥΠΟΓΡΑΜΜΙΖΕΙ:

τη σημασία της χάραξης, όσον αφορά τις προσωπικές δορυφορικές επικοινωνίες, κοινοτικής πολιτικής βασιζόμενης στις υπάρχουσες κοινοτικές πολιτικές τηλεπικοινωνιών, και ειδικότερα των δορυφορικών επικοινωνιών, καθώς και στη μελλοντική πολιτική στον τομέα των κινητών επικοινωνιών που θα βασίζεται στη σχετική πράσινη βίβλο και, εφόσον απαιτείται, στην πολιτική περιφερειακής ανάπτυξης και στην εν γένει εμπορική πολιτική,

ΚΑΛΕΙ ΤΑ ΚΡΑΤΗ ΜΕΛΗ:

να καταβάλλουν προσπάθειες για τη χάραξη το συντομότερο δυνατόν κοινοτικής πολιτικής στον τομέα των προσωπικών δορυφορικών επικοινωνιών και για τον καθορισμό συντονισμένης θέσης, ιδίως στο πλαίσιο διεθνών οργανισμών, όπως η διεθνής ένωση τηλεπικοινωνιών, ειδικότερα έναντι τρίτων χωρών,

ΚΑΙ ΚΑΛΕΙ ΤΗΝ ΕΠΙΤΡΟΠΗ:

1. να διερευνήσει τη σημασία των προσωπικών δορυφορικών επικοινωνιών για τη χάραξη των κοινοτικών πολιτικών τηλεπικοινωνιών στους τομείς του διαστήματος, του εμπορίου, της βιομηχανίας και της περιφερειακής ανάπτυξης-

2. να καθορίσει, σε συνεργασία με τα κράτη μέλη, μια αποτελεσματική κοινή πολιτική για τα συστήματα αυτά με τη συνεργασία ενδεχομένως της ευρωπαϊκής υπηρεσίας διαστήματος, με στόχο τη αναβάθμιση της ανταγωνιστικής θέσης της ευρωπαϊκής βιομηχανίας διαστήματος και των συναφών βιομηχανιών τηλεπικοινωνιών ώστε να επιτραπεί στους επιχειρηματίες, τους φορείς παροχής υπηρεσιών, τη βιομηχανία και τους χρήστες να συμμετάσχουν σε μια σφαιρική και ανοικτή αγορά προσωπικών δορυφορικών επικοινωνιών σύμφωνα με το κοινοτικό δίκαιο και τις γενικές κατευθύνσεις που καθορίζονται στο ψήφισμα του Συμβουλίου της 19ης Δεκεμβρίου 1991-

3. να συνεχίσει να παρακολουθεί εκ του σύνεγγυς τις διεθνείς εξελίξεις, ειδικότερα τις ρυθμιστικές διαδικασίες εκτός Κοινότητας και, ενδεχομένως, να διαβουλεύεται με τρίτες χώρες όσον αφορά τη συντονισμένη εισαγωγή των εν λόγω συστημάτων σε παγκόσμιο επίπεδο-

4. να ενισχύσει τη συνεργασία με το ευρωπαϊκό ινστιτούτο τυποποίησης στον τομέα τηλεπικοινωνιών, την ευρωπαϊκή επιτροπή ραδιοεπικοινωνιών και την ευρωπαϊκή επιτροπή για θέματα ρύθμισης τηλεπικοινωνιών, αντιστοίχως, για την εξέταση των προβλημάτων τυποποίησης, συχνοτήτων και αδειών-

5. να δημιουργήσει, ως μέρος των διαβουλεύσεων, ένα πλαίσιο συζητήσεων μεταξύ όλων των ενδιαφερομένων μερών για την εξέταση των στρατηγικών προβλημάτων-

6. να υποβάλει ανά διετία στο Ευρωπαϊκό Κοινοβούλιο, προς λήψη της γνώμης του, καθώς και στο Συμβούλιο, εκθέσεις σχετικά με τις εξελίξεις στον εν λόγω τομέα, ειδικότερα όσον αφορά τη χορήγηση αδειών και κάθε άλλο θέμα που επηρεάζει το εμπόριο υπηρεσιών και, ενδεχομένως, να προτείνει κατάλληλα μέτρα ή/και ενέργειες.

(1) ΕΕ αριθ. C 8 της 14. 1. 1992, σ. 1.

(2) ΕΕ αριθ. L 290 της 24. 11. 1993, σ. 1.